F’Marsaxlokk, l-Kap tal-Oppożizzjoni u tal-Partit Nazzjonalista Simon Busuttil appella lil membri tal-bord tal-MEPA biex jivvuttaw skont il-kuxjenza man-nies u mhux skont dak li jrid il-Gvern. Dr Busuttil qal li l-Partit Nazzjonalista qed juri appoġġ lejn in-nies ta’ Marsaxlokk għax irid jipproteġi s-saħħa u s-sigurtà tagħhom. Il-Kap tal-Partit Nazzjonalista Simon Busuttil qal li l-Awtorità tal-Ambjent u l-Ippjanar m’għandhiex tiddeċiedi dwar il-proġett ta’ power station tal-gass f’Marsaxlokk billi m’għandhiex quddiemha l-istudji li janaliżżaw ix-xenarji kollha possibbli għal proġett propost. Dr Busuttil tenna t-tħassib tal-Partit Nazzjonalista dwar il-pjani li jiġi sorġut tanker b’gass u qal li għandhom isiru studji ġodda u aktar kompleti inkluż bħal dak tal-impatt marittimu. Il-Kap Nazzjonalista qal li b’dan r-rally ried juri solidarjetà mal-poplu u n-negozji fin-naħa t’isfel ta’ Malta, lejlet id-deċizzjoni tal-MEPA fuq l-proġett. Qal li din id-deċizjoni tista’ tħalli effetti fuq is-sigurtà u is-saħħa tan-nies. Dr Busuttil qal li kuntrarju għal dak li għamlu d-deputati laburisti tad-distrett, bl-eċċezzjoni ta’ Marlene Farrugia, l-Partit Nazzjonalista qed jitkellem fuq il-periklu jekk jiġi ankrat tanker daqs tliet grounds tal-football. Qal li anke’ il-Kunsilli ta’ Marsaxlokk u Birżebbuġa qed joqogħdu siekta minkejja li l-esperti tagħhom, l-Inġinier Arthur Caintar u l-Perit Carmel Cacopardo tkellmu fuq l-perikli li hemm bit-tanker. Dr Busuttil semma kif espert ieħor Hans Passman qal li l-effetti ta’ sħaba ta’ gass mit-tanker tkun disastruża. Il-Kap Nazzjonalista sellem lil Ray Bugeja li qal kellu il-kuraġġ li jitkellem u jgħid dak li verament qed jgħidu l-residenti xlukkajri anke’ jekk kontra l-kurrent. Dwar ir-rapport tal-espert tal-Gvern George Papadakis, Dr Busuttil qal li dan iħalli element importanti barra u jinjora għal kollox il-possibiltà li jkun hemm nar, anke jekk żgħir fil-viċinanzi. Huwa għalhekk qal l-Kap Nazzjonalista li jeħtieg li jsiru l-istudju kollha. Dr Busuttil semma wkoll dak li sejjaħ bħala l-aħbar ħażina li rċevew l-ħaddiema tal-Enemalta din il-ġimgħa, b’uħud minnhom qalulhom li l-kuntratti tagħhom iridu jinbiddlu biex jiġu mal-kumpanija Shangai Electric, oħrajn qed titnaqqsilhom il-paga u lil oħrajn qalulhom li jistgħu jmorru jaħdmu barra l-pajjiż. Dr Busuttil qal li dan huwa tradiment. Dr Busuttil temm jappella lil membri tal-bord tal-MEPA biex jivvuttaw għan-nies u mhux għall-Gvern, kif se jkun qed jagħmel r-rappreżentant tal-Partit Nazzjonalista fil-bord Ryan Callus.